## МКОУ «Ленинаульская СОШ»

ОТКРЫТЫЙ УРОК ПО РОДНОЙ ЛИТЕРАТУРЕ

в 5 классе

## «Кадрия. Айтшы, анам»

Составитель: учитель родного языка и литературы

Отекаева Элина Рашидхановна

МКОУ «Ленинаульская СОШ»

Республика Дагестан, Ногайский район, с.Ленинаул.

2020г.

16.12.2020.

Ашык дерис «Кадрия. Айтшы, анам»

Деристинъ мырады: атаклы шаьйиримиздинъ яратувшылык йолы ман ювык таныстырув, ятлавды соьйленисли окып, оны анализ этуьв, анага, тувган ерге суьйим сезимлерин тербиялав, окувшылардынъ тил байлыкларын оьстируьв.

Дериске керек затлар: слайд-шоу Кадрия, шыгармалары, шаьйирдинъ китаплери.

Деристинъ юриси**: 1.**Кирис соьз. Окытувшы.

«Кадрия! Сосы атты соьлеге дейим де суьйип айтпаган инсан йок, неге десе ол бизим Шолпан юлдызымыз, оны аьр бир сыдырасы бизим халкка уьйкен савга болып калган. Мине онынъ китаплери

(слайды: 1.«Тав данъылдан басланады»(1971)

2. «Сокпак йолга ымтылса» (1972).

3. «Яслык йырлары» (1973)

4. «Хайран» (1978).

5. «Улыбка луны» (1975)

6. «Йырланмаган йырлар» Махачкала 1999

7. «Спасенные звезды» (1977)

8. «Мосты» (1979)

Калай коьремиз, Кадрия Темирбулатова 30га толмаган оьмиринде коьплеген соьнмес сыдыраларын бизге эстеликке калдырган. Аьли бизим окувшы «Суьйикли шаьйиримнинъ яшав йолы» деген рефератын окып эситтирер.

**2.«**Меним суьйикли шаьйирим Кадрия Оразбай кызы Темирбулатова ногай районнынъ оьзеги Терекли-Мектебте карагыс айдынъ 14 де 1948 йылда Темирбулатовлардынъ татым аьелинде тувган, онынъ бал татыган бала шагы да сосы авылда озган. Кадриядынъ атасы ногай районымыздынъ туьрли ерлеринде ислеп юрген, анасы Наьсипли де оны ман бирге бармага керек болган, соннан себеп Кадрия коьбисинше энеси Бийкединъ колында оьскен. Онынъ «Энеме» деген ятлавы да энесине уьйкен суьйим мен язылган: «Эске туьсти яланъ аяк яслыгым, сен аьйдиклеп оьстирген шакларым. Соьз казнасы, юрегимнинъ бийкеси. Сен таныттынъ мага тувган якларым. Йырларынъ ман, танъ ойынъ ман, сен, энем, йиенинънинъ юрегине киргенсинъ. Нава йойган кыздынъ яслык ойларын, Бириншилей, сен, аявлым, билгенсинъ!».Энеси оны баьри ерге де алып юретаган болган: дуасларга, тойларга. Кадрия болса, сол ерлерде эситкен йырларды, бозлавларды тынълап, эсинде саклап турган. Энеси "Бозйигит" деген бурынгы йырды бек суьетаган болган, оннан коьрип кишкей кыз да бурынгы йырларды юреги мен сезген эм исси суьйген. Кадрияга уьйиндегилер суьйип: «Казна!»- деп те айтканлар. Казна-ол байлык деген маьнеди билдиреди буьгуьн болса, ол ушынлай бизим ногайымыздынъ казнасы болып калады, неге десе оьмирлерге оьлимсиз сыдыраларын калдырган»

Савбол, окувшым, бек маьнели ис аьзирлегенсинъ.

**3.**Туьрли шайирлер Кадриядынъ акында кызыклы сыдыраларын язып калдырганлар, олардынъ акында да мен сизге излев куллык юритпеге берген эдим, кыскаша олардынъ соьзлерин эске алайык.

1Окувшы: «Атаклы шаьйир Расул Гамзатов Кадрияды Шолпан юлдызы ман тенълестирген: Кадрия хатынлардынъ Савлайдуныялык форумында катнаскан, Совет Союз язувшылар съездининъ делегаты болган»-,деп язган.

2. Окувшы: «Ногай шаьйири, «Шоьл тавысы» газетадынъ редакторы Магомед Кожаев буьйтип айткан: «Ногай халктынъ белгили поэти Кадрия оьзининъ йырлары ман, халк пан оьзининъ арасын бителмес сокпак эткен. Сол сокпактынъ бойында поэттинъ юрек соьзлерине толган термелери- поэзия йыйынтыклары турады. Халк поэтессадынъ термелерине кайгысын да, куванышын да янына тирев излегендей, тез-тез бара турады. Онда кирген аьдемди дайым да Кадрия ушып турып оьзининъ ашык юзи мен йолыгады, келгеннинъ юреги кайгыда болса, онынъ мунъын язады, куванышлы болса, оны ман бирге суьйинеди. Соьйтип, юлдыз оьзи соьнсе де, онынъ ярыгы юз, мынъ йыллар ерге, аьдемлерге келип турады»

3. Окувшы: «Мине кайтип язган шаьйир Салимет Майлыбаева: «Кадрия дуныядан тайган заманларда мен Махачкалада «Горянка» атлы институтта окыйтаган эдим. Эсимде, сол коркынышлы хабарга дейим бир эки ай алдын, Дагыстан шаьйирлери мен бирге, ишинде Расул Гамзатов та бар эди, ол бизим интернатка келип, оьзининъ ятлавларын окып кетти. Ногай кызлардан биз тек бесев эдик. Онынъ келгени юрегимизде йылы ыз калдырып. Эсимизден коьпке дейим кетпей турды. Бирерде, не уьшин бу яшав меним кишкей халкыма терис коьзи мен карайды экен деп, ойлайсынъ. Кишкей халкым канат кагып, ушайым десе, неге онынъ канатлары шорт сынадылар, бир коьтерилип, давысын шыгарса, сеси оьмирге соьнеди? Кадрия, Гамзат Аджигельдиев, Кошманбет Зарманбетов, Сраждин Батыров, Солтанбек Аджиков, Зухра Шандиева.. Ама калганлардынъ юреклеринде сиз дайым да тирисиз. Разымыз сага, шоьл кызы Кадрия,сени биз табиаттынъ тынысында сеземиз. Куслардынъ сарнавларында эм буьгуьн де оьктемсип: « Сен бизи мен, Кадрия!»- деп айтпага суьемиз.

4 Окувшы: «А мине кайтип язган язувшымыз Тахир Акманбетов: «Кадрия тав касында, тенъиз ягасында болса да, ыспайы калалардынъ орамларын кезсе де, юрегиннен ата юртын тайдырмаган, халкынынъ акында ойламаган бир куьни болмаган, алган аьр бир абытын халкынынъ данъкын шыгармага деп алган»

**3.**Буьгуьн болса биз онынъ «Айтшы, анам.» деген ятлавы бойынша ислеекпиз.

Ятлавды яттан окувшы окыйды. Мунда бир-бир соьзлерди сиз анъламаска да боласыз, соны уьшин бас деп кишкей соьзлик ис озгарайык: (слайды: кылган-ковыль, шилле-жара, аялары-ладони, якларына-бетлерине, куьтуьвлерин-ожидания, авазы-сеси)

Мине сосы ятлавды окыганда юрегинъе кайдай сезимлер тувды? Сен оны кайтип анъладынъ?

Окувшы: Шаьйир анасына карап, сорав береди ап-ак кылган акында, сызгырган еллер акында. Анадынъ яваплары бизде тамашага калдырады, неге десе ол табиат коьринислерин аьдемнинъ аьдемнинъ коьнъили мен тенълестиреди.

Окытувшы: «Кылган»-ол ковыль, оны автор анадынъ соьзинде не мен тенълестиреди?

Окувшы: Кылган-аналардынъ ак шашы, деп айтады, неге десе кылган картайган аналардынъ ак шашына усайдылар. Аналар давга кеткен увылларын карай- карай картаядылар.

Окытувшы: Тагы да кайдай табиат коьриниси бар ятлавда?

Окувшы: Кадрия Темирбулатова ятлавында сызгырган еллердинъ акында язады, оны аналардынъ авазы ман, олай дегенимиз анадынъ бозлап йылавы ман тенълестиреди.

2. Окувшы: Тагы да шаьйир камысларды коьрсетеди, куьннинъ исси аялары деген-куьннинъ исси саьвлелери ерди кыздырады.

Окытувшы: Эндиги ятлавдынъ маьнесин анъладык, тил ярасыклав амалларды табайык, сосы борышты этпеге шакыраман (Кадрияды).

Окытувшы: Бас деп «Адабият теориясын» эске туьсирейик.(слайд)

**5.Метафора**-ол артык ашык этип суьвретлеп коьрсетуьв уьшин бир заттынъ исин яде белгиси кайдай болса да баска бир затка коьширип айтылган соьз.

**Эпитет**-(грек тилден «косылув»)-троп. Бир заттынъ сапатын яде аьдемнинъ кылыгын айырып белгилев. Ол заттынъ заманга, суьвретке керек белгисин айырып коьрсетеди.

К. Сосы ятлавды ярасыклайды метафоралар: еллер тоьбелерде коьсиле, камыслар турагалып турады, кылган-аналардынъ ак шашы, еллер-аналардынъ авазы.

Эпитетлер: ап-ак кылган, исси шилледе, коьп еллер, исси аялары, ак шашы,кум тоьбеде.

Окытувшы: Эндиги сиз айтынъыз сосы ятлавдынъ туьп маьнеси кайдай?

Окувшы: Шаьйир Кадрия Темирбулатова «Ана ман бала» деген темады коьтереди. Анасы баласын карай –карай коьзлери талган, онынъ йылавы еллердей болып эсип турадылар буьгуьнге дейим де, агарган анадынъ шашларын коьргендей болады ол, шоьлдеги ап-ак кылганларды коьрген сайын. «Йоюв» деген темады коьтеретаган ятлав баьримизге де ярайды. Увылын йойган анага биз языгымыз ийийди.

**6.** Окытувшы: Сосы ятлав согыс темады коьтереди, ол эстен бир де кетпеек, ама аьлиги заманда да аналар увылларын йоядылар. Мине Шешен кавгасын алып карайык, онда бизим ногай йигитлер де катнасып, коьплер яшавдан кеткенлер, а биревлери «Йок болган» деген язувга киргенлер. Солардынъ биреви Карасув авылдынъ яшавшысы Алимхан Машаков 20 йыл артта Шешен согысына кетип, тавыссыз йок болган. Ол баьтирлик эткени досларын оьлимнен куткарып, ама оьзининъ суьеги табылмаган. 20 йыл карайды оны анасы, онынъ да шашлары кылгандай агарган, 20 йыл эсигин киртлемей яшайды. Янъыларда онынъ аданасы Солтахан Машаков оьзининъ уьйининъ янында инисине эстелик салган, сол куьн сав районнынъ аьдемлери баьтирди эслемеге йыйылган. Шаьйир Салимет Майлыбаева «Кайдасынъ сен, Алимхан?» деген поэмасын язган. Аьли мен сизге оны да окып эситтирмеге суьемен. (поэмады окув).

**Мине кайдай баьтирлер бар бизим ногай халкта!**

**7**.Окытувшы: Ана ман бала-ол энъ де уллы сезим тувдыратаган соьзлер. Ана баласы уьшин янын бермеге аьзир, керек болса, яшавын да, сонынъ акында айтады бизге атайлардан калаган такпаклар да. Биз бир неше куьплерге боьлинип, яратувшылык куллыклар этпеге борыш алганмыз, биринши куьп балалар ана акында такпаклар язув керек эдилер, кая, карайык, кайтип олар аьзирленген экенлер сосы борышка.

1.Анадынъ юреги- балада, баладынъ юреги –далада.

2.Анамда болса-аларман, аямда болса-яларман.

3. Ана-казна, ата-езде.

4. Еннет аналардынъ аягы астында.

5 Аналы козы куйрыклы, анасыз козы буйыкты.

6. Анасыз куьн де йылытпас.

7.Анадынъ тилеги тенъиз туьбиннен шыгарар.

8. Анага баласы кыркка етсе де бала.

9. Анасына карап кызын ал, аягына карап асын иш.

10. Атадан коьрген ок йонар, анадан коьрген тон пишер.

11.Оьз ананъды суье болсанъ, баскадынъ анасын оьпкелетпе.

12. Атасыз оьксиз-ярты оьксиз, анасыз оьксиз-керти оьксиз.

13.Анадынъ акырганы май болып югар.

14.Баласынынъ бармагы аврыса, анасынынъ юреги авырыр.

15.атасыз бала-оьксиз бала, анасыз бала-ялшы бала.

16. Кус язлыкка суьйинеди, бала анасына суьйинеди.

17. Анадан артык дос йок.

18. Анага баьри бала да бир.

19. Кирпи айтар баласына юмсагым, деп ,карга айтар баласына ап-агым, деп.

**8.** Аьперим, балалар, калай коьп билесиз такпаклар. Уллы аьдемлердинъ терен ойлары аналар акында бек коьп, сизге борыш берилген эди олардынъ бир нешевлерин ана тилге коьширмеге, сосы борышты кайтип толтырганынъызды коьрейик.(слайды)

1. « Анадынъ юреги таьвесилмес аьлеметликтинъ булагы»(П.Беранже)

2. « Ананъыз болган шаклы сиз бала болып арымассыз»(С.Джейет).

3. «Ана- аьдемнинъ авызында энъ ийги соьз» (Кайл Гибран)

4. «Бала анасын онынъ куьлкисиннен таныйды» (Лев Толстой).

5. «Мен-ана, ана бир де ялгыз тувыл» (К.Денев).

6. «Аьдемнинъ баьри ярасыклыгы- куьннинъ саьвлелериннен эм анадынъ суьтиннен» (М.Горький).

7. «Бесикти шайкаган кол дуныяды басшылайды» (Уильям Росс Уоллес).

8. «Миллеттинъ келеектегиси-аналардынъ колында» (О.Бальзак).

10. Мине кайдай аьлемет терен ойлар бизди тагы да бир анадынъ акында ойламага амал береди. «Ана», йок йылы соьз оннан артык, йок бийик соьз оннан артык. Кадриядынъ да ана акында коьплеген сыдыралары йырларга да айланганлар , солардынъ биревин йырлап эситтирейик «Екти тиреп онъ колыма..»

11. Мине деисимиз ызына ювыклайды, ол неси мен эсинъизде калды?

1. Кадриядынъ ятлавы кавга. Ана ман балады. Йоюв темаларын коьтереди, ол бизге бек ярады.

2. Шаьйир ятлавда коьп ярасыклав амаооар кулланады.

3. Бу деристе биз коьп такпакларды эсимизге туьсирдик, афоризмлерди ана акыгда биджик.

4. Кадриядынъ акында белгили аьдемлержинъ эскеруьвлерин, онынъ яшав йолын билдик.

5. Биз Кадриядан тек ийги коьрим аламыз, оны суьемиз эм оьктемсиймиз.